钦定古今图书集成/明伦汇编/官常典/第119卷 > 孔季彦
## 钦定古今图书集成/明伦汇编/官常典/第119卷 > 孔季彦

按《兖州府志》：孔季彦，孔子二十代孙也。常过梁，梁人
有继母杀父，其子杀之，有司欲当以大逆，季彦曰：“继
母如母，谓有父也。今既杀父母，名已绝。昔文姜与杀
鲁桓，《春秋》去其姜氏，宜以非司寇而擅杀当之，不当
以逆论。”延光二年，河南大雨雹，帝召见，问其故，对曰：
“此阴乘阳之征也。今贵臣擅权，母后党炽，陛下宜修
圣德，虑此二者。”帝默然，左右皆恶之，季彦曰：“吾岂容
媚势臣而欺人君乎！”归，终于家。